CELEX: 32022R0246
Language: lv
Date: 2021-12-13 00:00:00
Title: Komisijas Īstenošanas regula (ES) 2022/246 (2021. gada 13. decembris), ar ko Īstenošanas regulu (ES) 2017/39 groza attiecībā uz atbalsta pieteikumiem, atbalsta maksājumu un pārbaudēm uz vietas

22.2.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 41/8
               
            
         KOMISIJAS ĪSTENOŠANAS REGULA (ES) 2022/246
         (2021. gada 13. decembris),
         ar ko Īstenošanas regulu (ES) 2017/39 groza attiecībā uz atbalsta pieteikumiem, atbalsta maksājumu un pārbaudēm uz vietas
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 25. panta b) punktu,
         ņemot vērā Eiropas Parlamenta un Padomes Regulu (ES) Nr. 1306/2013 (2013. gada 17. decembris) par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (2) un jo īpaši tās 62. panta 2. punkta a) apakšpunktu,
         tā kā:
         
                     (1)
                  
                  
                     Komisijas Īstenošanas regulas (ES) 2017/39 (3) 4. panta 6. punktā noteikts, ka atbalsta pieteikumos pieprasītās summas jāpamato ar dokumentāriem pierādījumiem, kuros norādīta piegādāto produktu, materiālu vai sniegto pakalpojumu cena un kuriem pievienota maksājuma kvīts vai maksājuma apliecinājums, vai līdzvērtīgs dokuments. Produkta, materiālu vai pakalpojuma cenas norādīšana nav būtiska, ja tiek izmantota vienkāršotu izmaksu iespēja, turklāt tā neatbilst vienkāršotu izmaksu iespēju mērķiem vienkāršot un mazināt administratīvo slogu. Tāpēc sistēmām, kas balstītas uz izmaksām, un vienkāršotu izmaksu iespējām ir lietderīgi noteikt citas prasības.
                  
               
                     (2)
                  
                  
                     Atbalsta maksājuma nosacījumi ir izklāstīti Īstenošanas regulas (ES) 2017/39 5. pantā. Vienkāršotu izmaksu iespēju gadījumā nepieciešamie dokumentāri pierādījumi ietver maksājuma apliecinājumu par piegādātiem un/vai izplatītiem produktiem un materiāliem vai pakalpojumiem, kas sniegti saistībā ar papildu izglītojošiem pasākumiem, uzraudzību, novērtēšanu un publicitātes pasākumiem. Tomēr uz izmaksām balstītu sistēmu gadījumā šādi dokumentāri pierādījumi netiek prasīti. Gūtā pieredze liecina, ka atbalsta maksājuma gadījumā šādai prasībai nav nozīmes (neatkarīgi no tā, vai tiek izmantota uz izmaksām balstīta sistēma vai vienkāršotu izmaksu iespēja) un ka šāda prasība neatbilst vienkāršošanas un administratīvā sloga mazināšanas mērķiem, ko cenšas panākt, izmantojot vienkāršotu izmaksu iespējas. Tāpēc šī prasība būtu jāatceļ.
                  
               
                     (3)
                  
                  
                     Saskaņā ar Īstenošanas regulas (ES) 2017/39 9. panta 4. punktu gadījumā, ja pieprasītais atbalsts attiecas uz produktu piegādi un izplatīšanu un uz papildu izglītojošiem pasākumiem, administratīvās pārbaudes jāpapildina ar pārbaudēm uz vietas. Minētās regulas 10. panta 1. punktā ir noteikts to pārbaudāmo elementu neizsmeļošs saraksts, kuri pārbaudēs uz vietas jāiekļauj, ja atbalsts attiecas uz produktu piegādi un izplatīšanu. Ņemot vērā gūto pieredzi un skaidrības labad, šis pārbaudāmo elementu neizsmeļošs saraksts būtu jāpapildina gan attiecībā uz pārbaudēm uz vietas gadījumos, kad atbalsts piešķirts produktu piegādei un izplatīšanai, gan attiecībā uz papildu izglītojošiem pasākumiem.
                  
               
                     (4)
                  
                  
                     Tādēļ Īstenošanas regula (ES) 2017/39 būtu attiecīgi jāgroza.
                  
               
                     (5)
                  
                  
                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
                  
               IR PIEŅĒMUSI ŠO REGULU.
         
            1. pants
            Īstenošanas regulu (ES) 2017/39 groza šādi:
            
                        1)
                     
                     
                        regulas 4. panta 6. punkta pirmo daļu aizstāj ar šādu:
                        “Dalībvalstis precizē, kādi dokumenti jāiesniedz, lai pamatotu atbalsta pieteikumus. Atbalsta pieteikumos pieprasītās summas jāpamato ar dokumentāriem pierādījumiem, kuros:
                        
                                    a)
                                 
                                 
                                    norādīta piegādāto produktu, materiālu vai sniegto pakalpojumu cena un kuriem pievienota maksājuma kvīts vai maksājuma apliecinājums, vai līdzvērtīgs dokuments; vai,
                                 
                              
                                    b)
                                 
                                 
                                    gadījumos, kad dalībvalsts atļauj izmantot vienības izmaksu standarta shēmas, vienotas likmes finansējumu un/vai vienreizēju maksājumu, – apliecināts, ka daudzumi ir piegādāti un/vai izplatīti skolu apgādes programmas mērķim.”;
                                 
                              
                  
                        2)
                     
                     
                        regulas 5. pantu groza šādi:
                        
                                    a)
                                 
                                 
                                    panta 1. punkta b) apakšpunktu aizstāj ar šādu:
                                    
                                                “b)
                                             
                                             
                                                gadījumos, kad dalībvalsts atļauj izmantot vienības izmaksu standarta shēmas, vienotas likmes finansējumu un/vai vienreizēju maksājumu, – ja iesniegts pierādījums, ka daudzumi ir piegādāti un/vai izplatīti skolu apgādes programmas mērķim.”;
                                             
                                          
                              
                                    b)
                                 
                                 
                                    panta 2. punktu aizstāj ar šādu:
                                    
                                       “2.   Atbalstu saistībā ar papildu izglītojošiem pasākumiem, uzraudzību, novērtēšanu un publicitāti izmaksā tikai tad, kad ir piegādāti attiecīgie materiāli vai sniegti attiecīgie pakalpojumi, un tikai tad, ja iesniegti dokumentāri pierādījumi, kā prasījusi kompetentā iestāde, vai gadījumos, kad dalībvalsts atļauj izmantot vienības izmaksu standarta shēmas, vienotas likmes finansējumu un/vai vienreizēju maksājumu, ja iesniegts pierādījums, ka materiāli ir piegādāti vai pakalpojumi ir sniegti.”;
                                    
                                 
                              
                  
                        3)
                     
                     
                        regulas 10. panta 1. punktu aizstāj ar šādu:
                        
                           “1.   Veicot pārbaudes uz vietas, jo īpaši pārbauda:
                           
                                       a)
                                    
                                    
                                       Deleģētās regulas (ES) 2017/40 6. pantā minētos grāmatvedības reģistrus, lai administratīvās pārbaudes apstiprinātu un papildinātu ar attiecīgajiem dokumentiem, tai skaitā finanšu dokumentiem, piemēram, pirkšanas rēķiniem un pārdošanas rēķiniem, piegādes pavadzīmēm, bankas izrakstiem vai citu maksājuma apliecinājumu un to iegrāmatošanu;
                                    
                                 
                                       b)
                                    
                                    
                                       produktu izmantojumu saskaņā ar Regulu (ES) Nr. 1308/2013, Deleģēto regulu (ES) 2017/40 un šo regulu;
                                    
                                 
                                       c)
                                    
                                    
                                       tādu papildu izglītojošu pasākumu īstenošanu, kuru mērķis ir atbalstīt produktu izplatīšanu, – ja pārbaude uz vietas notiek izglītības iestādes telpās vai ja pārbaude uz vietas attiecas uz atbalstu, kas pieprasīts saistībā ar papildu izglītojošiem pasākumiem;
                                    
                                 
                                       d)
                                    
                                    
                                       piemēroto publicitātes līdzekļu lietošanu, – ja pārbaude uz vietas notiek izglītības iestādes telpās.”
                                    
                                 
                     
                  
         
            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 13. decembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 671. lpp.
         
         
            (2)  OV L 347, 20.12.2013., 549. lpp.
         
         
            (3)  Komisijas Īstenošanas regula (ES) 2017/39 (2016. gada 3. novembris) par to, kā Eiropas Parlamenta un Padomes Regulu (ES) Nr. 1308/2013 piemērot attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu (OV L 5, 10.1.2017., 1. lpp.).